มาซาตาดะ อิชิอิ

มาซาตาดะ อิชิอิ (; 1 กุมภาพันธ์ พ.ศ. 2510 – ) เป็นหัวหน้าผู้ฝึกสอนชาวญี่ปุ่น โดยก่อนหน้านั้นเป็นหัวหน้าผู้ฝึกสอนให้กับบุรีรัมย์ ยูไนเต็ด ในไทยลีก และยังเป็นโค้ชคนแรกในประวัติศาสตร์ไทยลีก ที่พาทีมคว้าทริปเบิลแชมป์ 2 ปี ติดต่อกัน
== อาชีพผู้เล่น ==
อิชิอิเกิดที่อิจิฮาระเมื่อวันที่ 1 กุมภาพันธ์ พ.ศ. 2510 หลังจากที่สำเร็จการศึกษาจากมหาวิทยาลัยจุนเต็นโด เขาได้ย้ายไปร่วมทีมเอ็นทีที คันโตในเจแปนซอกเกอร์ลีกเมื่อปี 2532 โดยในฤดูกาลแรกกับสโมสร เขาได้ลงเล่นอยู่หลายนัด ต่อมาเขาย้ายไปซูมิโตโมะ เมทัล (คาชิมะ แอนต์เลอส์ ในปัจจุบัน) เมื่อปี 2534 ต่อมาในปี 2535 เจแปนซอกเกอร์ลีกถูกยุบและเปลี่ยนชื่อเป็นเจลีก ต่อมาในปี 2536 เขาพาทีมจบอันดับที่ 2 ของเจลีกและคว้ารองแชมป์ฟุตบอลชิงถ้วยพระราชทานสมเด็จพระจักรพรรดิ อย่างไรก็ตาม หลังจากปี 2539 เขาได้รับโอกาสลงสนามน้อยลง จึงย้ายไปอวิสปา ฟูกูโอกะในปี 2541 และเลิกเล่นฟุตบอลหลังจบปีนั้น
== อาชีพผู้ฝึกสอน ==
=== คาชิมะ แอนต์เลอส์ ===
หลังจากเลิกเล่นฟุตบอล อิชิอิได้เข้ามาทำหน้าที่เป็นผู้ฝึกสอนกายภาพของคาชิมะ แอนต์เลอส์ในปี 2542 ต่อมาในเดือนกรกฎาคม ค.ศ. 2558 เขาเข้ารับตำแหน่งผู้จัดการทีมแทนที่โตนีนโย เซเรโซที่ถูกปลด อิชิอิจึงกลายเป็นผู้จัดการทีมชาวญี่ปุ่นคนแรกของสโมสรในรอบ 21 ปี นับตั้งแต่มาซาคัตสึ มิยาโมโตะในปี 2537 (ไม่นับรวมผู้จัดการทีมรักษาการอย่างทากาชิ เซกิซูกะในปี 2541 และ 2542) อิชิอิพาทีมชนะเลิศเจลีกคัพในเดือนตุลาคม ค.ศ. 2558 ก่อนที่จะพาทีมชนะเลิศเจลีกในฤดูกาล 2559 จนได้สิทธิ์เข้าร่วมแข่งขันฟุตบอลชิงแชมป์สโมสรโลก 2016 ฤดูกาลนั้น เขาได้รับรางวัลผู้จัดการทีมยอดเยี่ยมแห่งปีของเจลีก ส่วนในการแข่งขันฟุตบอลชิงแชมป์สโมสรโลกนั้น เขาพาคาชิมะ แอนต์เลอส์เข้าชิงชนะเลิศจนกลายเป็นทีมแรกจากเอเชียที่ได้เข้าชิงชนะเลิศในรายการนี้ โดยในนัดชิงชนะเลิศนั้น เขาพาทีมแพ้แชมป์ยุโรปอย่างเรอัลมาดริดในช่วงต่อเวลาพิเศษ 4–2 หลังจากที่เสมอกันในเวลา 90 นาที 2–2 และในฤดูกาล 2560 เขาถูกปลดจากตำแหน่งผู้จัดการทีมหลังจากที่ทำผลงานได้ไม่ดี
=== โอมิยะ อาร์ดิจา ===
ในเดือนพฤศจิกายน พ.ศ. 2560 อิชิอิเข้ารับตำแหน่งผู้จัดการทีมของโอมิยะ อาร์ดิจา (เอ็นทีที คันโต ในอดีต) ซึ่งเป็นทีมที่เขาเริ่มเล่นฟุตบอลอาชีพ เขาคุมทีมไม่ชนะใครเลยในช่วงเวลา 3 เดือน อีกทั้งทีมยังตกชั้นสู่เจลีก 2 อย่างไรก็ตาม เขายังได้รับโอกาสคุมทีมต่อในฤดูกาล 2561 โดยมีเป้าหมายพาทีมเลื่อนชั้นสู่เจลีก 2 อย่างไรก็ตาม ทีมจบเพียงอันดับที่ 5 หมดสิทธิ์เลื่อนชั้นสู่ลีกสูงสุด เขาจึงลาออกจากตำแหน่งหลังจบฤดูกาลนั้น
=== สมุทรปราการ ซิตี้ ===
วันที่ 23 ธันวาคม พ.ศ. 2562 อิชิอิเข้ารับตำแหน่งหัวหน้าผู้ฝึกสอนของสมุทรปราการ ซิตี้ในไทยลีก
=== บุรีรัมย์ ยูไนเต็ด ===
อิชิอิเข้ารับตำแหน่งหัวหน้าผู้ฝึกสอนของบุรีรัมย์ ยูไนเต็ดเมื่อวันที่ 1 ธันวาคม พ.ศ. 2564 และประเดิมคุมทีมนัดแรกในการแข่งขันรีโว่ ลีกคัพ 2564–65 รอบ 32 ทีมสุดท้าย เมื่อวันที่ 12 มกราคม พ.ศ. 2565 ซึ่งในนัดนั้น บุรีรัมย์บุกไปเอาชนะระยองได้ 2–0 ผ่านเข้าสู่รอบ 16 ทีมสุดท้ายได้สำเร็จ จบฤดูกาล 2564–65 เขาคุมทีมคว้าเทรเบิลแชมป์ในประเทศ ซึ่งประกอบด้วยไทยลีก เอฟเอคัพ และลีกคัพ ได้สำเร็จ และในฤดูกาลถัดมา (2565–66) เขาคุมทีมป้องกันเทรเบิลแชมป์ได้สำเร็จอีกครั้งหนึ่ง
ในวันที่ 13 สิงหาคม พ.ศ. 2565 เนวิน ชิดชอบ ประกาศส่งอิชิอิไปทำหน้าที่ประธานพัฒนาเทคนิคของฟุตบอลทีมชาติไทย ตามคำขอของนวลพรรณ ล่ำซำ ผู้จัดการทีม โดยอิชิอิยังคงเป็นหัวหน้าผู้ฝึกสอนของบุรีรัมย์ ยูไนเต็ด ตามเดิม
== สถิติการจัดการทีม ==
== เกียรติประวัติ ==
=== ผู้เล่น ===
คาชิมะ แอนต์เลอส์
เจลีก: 2539
ฟุตบอลชิงถ้วยพระราชทานสมเด็จพระจักรพรรดิ: 2540
เจลีกคัพ: 2540
=== ผู้จัดการทีม ===
คาชิมะ แอนต์เลอส์
เจลีก 1: 2559
ฟุตบอลชิงถ้วยพระราชทานสมเด็จพระจักรพรรดิ: 2559
เจลีกคัพ: 2558
เจแปนนิส ซูเปอร์คัพ: 2560
บุรีรัมย์ ยูไนเต็ด
ไทยลีก: 2564–65, 2565–66
ไทยเอฟเอคัพ: 2564–65, 2565–66
ไทยลีกคัพ: 2564–65, 2565–66
รางวัลส่วนตัว
ผู้จัดการทีมยอดเยี่ยมเจลีก: 2559
ผู้จัดการทีมยอดเยี่ยมไทยลีก: 2564–65
ผู้จัดการทีมยอดเยี่ยมประจำเดือนไทยลีก: ธันวาคม 2563, มกราคม 2565, พฤศจิกายน 2565, มกราคม 2566, กุมภาพันธ์ 2566
== อ้างอิง ==
== แหล่งข้อมูลอื่น ==
awx.jp
บุคคลจากอิจิฮาระ
ชาวญี่ปุ่นในประเทศไทย
นักฟุตบอลชาวญี่ปุ่น
กองกลางฟุตบอล
ผู้เล่นในเจลีก
ผู้เล่นโอมิยะ อาร์ดิจา
ผู้เล่นคาชิมะ แอนต์เลอส์
ผู้เล่นอวิสปา ฟูกูโอกะ
ผู้จัดการทีมฟุตบอลชาวญี่ปุ่น
ผู้จัดการทีมฟุตบอลในไทยลีก
ผู้จัดการทีมคาชิมะ แอนต์เลอส์
ผู้จัดการทีมโอมิยะ อาร์ดิจา
ผู้จัดการทีมสโมสรฟุตบอลสมุทรปราการ ซิตี้
ผู้จัดการทีมสโมสรฟุตบอลบุรีรัมย์ ยูไนเต็ด